**Lp Kalle Laanet**

Justiitsminister Teie 01.02.2024 nr 8-3/1212-1

Justiitsministeerium Meie 22.02.2024 nr 1-8/79-1

info@just.ee

Andreas.Kangur@just.ee

Martin.Ziehr@just.ee

**Kriminaalmenetluse seadustiku muutmise seaduse eelnõu (kutsesaladusega seotud ametiprivileegide kaitse tõhustamine kriminaalmenetluses) väljatöötamiskavatsus**

Lugupeetud hr Kalle Laanet

Täname, et annate advokatuurile võimaluse kriminaalmenetluse seadustiku muutmise seaduse eelnõu (kutsesaladusega seotud ametiprivileegide kaitse tõhustamine kriminaalmenetluses) väljatöötamiskavatsuse osas arvamust avaldada.

Plaanitud seadusemuudatustega tagataks mh advokaatide ametisaladuste senisest parem kaitse kriminaalmenetluses. Advokatuur tervitab algatust, mis on niivõrd oluline täiendus Eesti õigusruumis tagamaks advokaadi ja tema kliendi vahelise konfidentsiaalsussuhte põhimõtete kaitse.

Esmalt märgime, et advokatuur põhimõtteliselt ei soovita eelnõus ega antud teema käsitlemisel laiemalt kasutada mõistet „ametiprivileeg“. Soovitame läbivalt kasutada mõistet „kutsesaladus“. See on sobilik kõikide VTK-s silmas peetud ametite esindajate osas. Privileeg tähistab eesõigust, kuid kliendisaladuse kaitsmine ei ole advokaadi õigus, ammugi siis eesõigus. Tegemist on advokaadi kohustusega, mis paneb advokaadile suurema vastutuse ning kohustused ning siin ei saa rääkida mingist eelisseisundist. Ka lisand „ameti“ ei ole sobiv advokaatide puhul, kuna viitab liiga tugevalt „ametiisikule“.

Ministeeriumis on lisaks VTK-le juba valminud ka seaduseelnõu, millele anname põhjaliku tagasiside lähiajal. Markeerime, et advokatuurile tutvumiseks saadetud eelnõu kajastab vaid osaliselt põhimõtteid, mis on eelneva koostöö käigus erinevate osapooltega (Justiitsministeerium, prokuratuur ning advokatuur) läbi töötatud ning millede osas on kompromissini jõutud. Jääb mõistetamatuks, miks nimetatud kokkuleppeid enam arvestatud ei ole. Loodame Teie koostööle edasises töös eelnõuga.

Lugupidamisega

(allkirjastatud digitaalselt)

Imbi Jürgen

Esimees